Oloneco karelų kalba
Oloneco karelų kalba, rytų karelų kalba, livikų kalba – karelų kalbos dialektas, kuriuo kalba livikai (karelų pogrupis), įsikūrę prie Ladogos ir Onegos ežerų į šiaurę nuo Svirės. Kalbos pavadinimas kilo nuo istorinės Karelijos žemės Oloneco Karelijos. Prieš II pasaulinį karą Oloneco karelų kalba buvo kalbama ir Rusijoje bei Suomijoje (rytinėje Suomijos Karelijos dalyje). Po karo, kai didelė Karelijos dalis atiteko TSRS, į Suomiją persikėlė daug livikų. Šiuo metu dauguma livikų gyvena Suomijoje, nors tikrosios etninės žemės tebėra Rusijos teritorijoje. Oloneco karelų kalba kalbantys žmonės gyvena Oloneco, Priažos, Pitkiarantos ir Suojarvio Karelijos respublikos rajonuose. Oloneco karelų kalba ilgą laiką išliko praktiškai nepaveikta rusų kalbos, nors po Sankt Peterburgo įkūrimo 1703 m. regione apsigyveno daug rusų.